**Данило Киш**

Дечак и пас

Драги господине Берки,

Oво вам писмо пишем из далека и хоћу да вас поздравим и питам за здравље. Полако се привикавам на нове другове у школи, али ми се сви ругају због мога изговора. Још увек сањам ноћу да сам тамо код вас, па ме је мама будила баш синоћ, јер сам плакао у сну. Мама каже да је то носталгија и да ће све то брзо проћи.

Драги господине Берки, молим вас најљубаз­ни­је да ми се не смејете због овога што ћу вам сада ре­ћи: ја сам синоћ плакао највише због мог пса Динга. Испричаћу вам сада како ми је било тешко када смо кренули на пут, како ме потресао тај растанак.

Сећате ли се да сам ја, пред сам полазак кола, био нестао и да сам дошао у последњем тренутку, па су ме сви грдили. Казаћу вам сада где сам онда био. Одвео сам Динга на обалу Керке, да се поздравим с њим. Затим сам га везао каишем за врбу, а он се није опирао, само је цвилео. Хтео је да крене за мном и молио ме да га пустим, но ја сам му рекао да остане, да је живот такав, и да знам да никада нећу наћи бољег пријатеља од њега, ни међу псима, ни међу људима. Онда сам чуо како ме зову, па сам отрчао да се поздравим са свима вама.

Сећате ли се, сви смо плакали. Знали смо да се нећемо никада више видети. Онда су кола кренула, а ја сам још увек плакао, срце ми се кидало од плача. Успут нисам смео да се осврнем, како не бих још јаче заридао када будем угледао последњи пут село, звоник, Грофовску шуму и све остало. Но ипак нисам могао одолети. И замислите, господине Берки, кога сам угледао? За нама је трчао Динго и цвилео из свег гласа, а ми смо сви опет заплакали. Чак и када је воз кренуо, ја сам једнако гледао кроз прозор и плакао. Све ми се чинило да чујем његово цвиљење и да још увек јури за нама.

Ето, драги господине Берки, то сам хтео да вам испричам и да вас замолим да ми напишете једно писмо о свему. Пишите ми и о томе како је Динго. Још бих вас само замолио, ако ми се нећете смејати, да му прочитате ово моје писмо и да му кажете да ја нисам крив, да га нисам могао повести са собом и да га нећу никада заборавити. Кажите му и то да ћу једног дана, када постанем песник, написати о њему песму или басну. У тој ће басни пас да говори. И зваће се, наравно, Динго.

Молим вас, дакле, господине Берки, да ми учините то, он ће све да разуме, само, док му говорите, гледајте га право у очи и понављајте му моје име. Реците му: „Анди, Анди, Анди те поздравио.” Говорите му полако, као малом детету. Видећете да ће вас разумети. Почеће да цвили када му будете поменули моје име. То ће значити да је све разумео.

На крају вас још молим да га пазите и да му купите добру вечеру за овај новац који вам шаљем. Такође вас молим, драги господине Берки, да у вашем писму мојој мами не помињете овај новац (то је од моје уштеђевине). Зато је најбоље да пишете мени лично, онако како сам вас замолио.

Ваш јадни

Андреас Сам, ученик

**Одговор**

Драги мој Анди,

Радујем се што си добро и што си добар ђак, као што видим из писма твоје маме. А из твог писма видим да још увек лепо пишеш и да ти је рукопис све бољи. Верујем да ћеш једног дана да постанеш песник, а судећи по твом покојном оцу, вама Самовима фантазија не фали. Што се тиче твоје молбе, драги мој песниче, могу ти рећи само да бих ти је врло радо испунио да се није догодило оно што знам да ће ти бити врло жао да чујеш.

Када сте ви отпутовали, Динго сетог дана вратио уморан и испребијан, и дуго је цвилео и завијао. Цео дан није хтео ништа да једе, мада смо му изнели чак и џигерицу. Само је пио много воде. Сутрадан смо га нашли цркнутог пред вратима.

Драги мој А. С., немој да се сувише жалостиш због тога, има у животу и тежих ствари – видећеш када порастеш. Могу ти само рећи да га је и мени било јако жао, то је био заиста диван пас, а мама је чак и заплакала. Наравно, ти ћеш то да прежалиш и да сасвим заборавиш једног дана. За овај новац који ти шаљем (ово ти је камата) купи себи налив-перо и покушај да напишеш о том догађају неки састав, у стиху или у прози, па ми то пошаљи.

Буди добар и немој се много жалостити.

Твој чика Берки

⸎

**1.** Како се осећаш после читања ове приче?

**2.** Ко пише писмо? Шта из писма сазнајемо о њему?

**3.** Коме дечак пише? За кога се највише интересује?

**4.** Како је описан растанак дечака и пса? Како се притом понаша дечак, а како пас?

**5.** Како сте разумели реченицу “Хтео је да крене за мном и молио ме да га пустим, но ја сам му рекао да остане, да је живот такав, и да знам да никада нећу наћи бољег пријатеља од њега, ни међу псима, ни међу људима”? Откуд тако малом дечаку тако озбиљна сазнања о животу? Какав је већ болан растанак он доживео?

**6.** Шта дечак жели да поручуји псу? Испуњава ли обећање?

**7.** Шта значе српске изреке: Гладан као пас… Воле се као пас и мачка… Уморан као пас… Веран као пас… Пасји живот… Пасја врућина…